15.3.2023
SL
Uradni list Evropske unije
C 96/33
Zasebna predelava sliv je bila po drugi svetovni vojni prepovedana.
Največja zbiralnica sliv je bila v obratu v mestu Fordon (zdaj okrožje mesta Bydgoszcz), njegov glavni proizvod pa je bila slivova marmelada.
Sadjarstvo je postalo gospodarsko pomembno za prebivalce doline spodnje Visle ne samo zaradi ugodne mikroklime, temveč tudi zaradi povpraševanja po slivah iz predelovalnega obrata v mestu Fordon in lokalnih restavracij ter bližine trgovske poti po reki Visli.
Bakreni kotli (po poljsko: kocioł kuprowy, iz latinske besede cuprum, ki pomeni baker), mešala (po poljsko: bocian) in ognjišča so postali stalnica krajine okoliških vasi.
Proizvodnja slivove marmelade v dolini spodnje Visle je bila tema doktorske disertacije z naslovom Stirring the pot in Poland: traditional plum jam, regional identity, and rural development in the Lower Vistula Valley (Mešanje po loncu na Poljskem: tradicionalna slivova marmelada, regionalna identiteta in razvoj podeželja v dolini spodnje Visle), ki so jo pripravili na univerzi Cornell.
Rezultati raziskav so pokazali, da prebivalci občin v dolini spodnje Visle navdušeno gojijo tradicionalne rastlinske sorte, njihove dejavnosti pa prispevajo k ohranjanju biotske raznovrstnosti in zaščite posebnega značaja geografskega območja, ki se je izoblikoval skozi stoletja.
Raziskave, ki so jih izvedli na univerzi Kazimierz Wielki v mestu Bydgoszcz, da bi preučili kulinarično dediščino in razvoj turizma, so poleg tega pokazale, da je sadjarski proizvod „Powidła śliwkowe z Doliny Dolnej Wisły“ postal zaščitna znamka doline spodnje Visle.
Proizvodnja marmelade „Powidła śliwkowe z Doliny Dolnej Wisły“ ima v lokalni skupnosti še danes pomembno vlogo.
To potrjuje dejstvo, da lahko proizvod najdemo na sejmih in številnih predstavitvah proizvodnje slivove marmelade, kjer jo je mogoče tudi poskusiti in kupiti.
Omeniti je treba zelo priljubljen festival Święto Śliwki (slivov festival), ki ga od leta 2001 organizirajo v vasi Strzelce Dolne.
V nekaj letih je festival začel privabljati na deset tisoče obiskovalcev iz vse Poljske.
Festival Święto Śliwki se je razvil v dvodnevni dogodek, novinarji pa so dolino spodnje Visle označili za „poljsko prestolnico sliv“.
Lokalna televizijska postaja TVP Bydgoszcz in PIK, lokalna podružnica državne radijske postaje Polskie Radio, brezplačno oglašujeta festival že 20 let.
Zvezni urad kujavsko-pomorjanskega vojvodstva omenja ta dogodek v povezavi z marmelado „Powidła śliwkowe z Doliny Dolnej Wisły“ v promocijskem gradivu za turiste.
Številni članki v lokalnih in državnih časopisih, omembe v knjigah, ki opisujejo regionalno tradicijo, in različne nagrade, ki jih je marmelada „Powidła śliwkowe z Doliny Dolnej Wisły“ osvojila na tekmovanjih, dokazujejo, kako zelo cenjena je.
Marmelada „Powidła śliwkowe z Doliny Dolnej Wisły“ se v publikacijah poljske zbornice za regionalne in lokalne izdelke omenja kot priznana lokalna blagovna znamka.
Prejela je dve prvi nagradi v svoji kategoriji na podelitvi nagrad „Nasze Kulinarne Dziedzictwo“ (Naša kulinarična dediščina).
Že več desetletij marmelado „Powidła śliwkowe z Doliny Dolnej Wisły“ v gradivih Natura 2000 in v gradivih, ki jih pripravlja nacionalni sklad za varovanje okolja in gospodarjenje z vodo, navajajo kot primer tradicionalne pridelovalne metode v dolini spodnje Visle.
Etnografski muzej v mestu Torunj je z namenom ohranjanja dediščine proizvoda zbral zgodovinska gradiva v zvezi s slivovo marmelado in pridelavo sliv v dolini spodnje Visle, ki jih je leta 2020 kot del prizadevanj za varstvo nesnovne dediščine objavil na CD-ju z naslovom Smażenie powideł metodą tradycyjną (Tradicionalna proizvodnja slivove marmelade).
Ta pobuda je izobraževalni projekt, v katerem sodelujejo etnografi in proizvajalci marmelade „Powidła śliwkowe z Doliny Dolnej Wisły“, ki si v želji po ohranitvi tradicije proizvodnje slivove marmelade prizadevajo doseči čim več lokalnih prebivalcev in šol, v katerih projekt predstavljajo v okviru pouka.
Sklic na objavo specifikacije proizvoda https://www.gov.pl/web/rolnictwo/wnioski-przekazane-komisji-europejskiej